Hermanus: Kêrel slaan jong ma glo met hamer dood | Netwerk24
Deur Maygene de Wee 15 September 2021 15:47
Sinathi Magqazana is na bewering Saterdag deur haar kêrel met 'n hamer doodgeslaan. Dit het glo gebeur nadat die paartjie aan die stry geraak het. Foto: Facebook
'n Ma (23) van Hermanus is Saterdag na bewering met 'n hamer doodgeslaan en haar lyk is daarna glo in 'n vullissak voor haar kêrel se huis in die Marikana- informele nedersetting in Zwelihle, Hermanus, gelos.
Die hamer is glo ook langs Sinathi Magqazana se lyk gevind.
Khanyile Ramba (24), haar kêrel, is op dieselfde dag weens die moord op Magqazana in hegtenis geneem. Hy het Dinsdag in die landdroshof op Hermanus verskyn op aanklagte van moord en kwaadwillige saakbeskadiging.
Volgens die polisie is Magqazana – die ma van 'n driejarige – vermoor nadat daar glo 'n stryery tussen die twee ontstaan het.
Eric Ntabazalila, woordvoerder van die nasionale vervolgingsgesag in die Wes-Kaap, het Woensdag gesê die saak is tot 17 September uitgestel sodat 'n borgtogprofiel vir Ramba opgestel kan word.
Ao. Joseph Swartbooi, polisiewoordvoerder, vra dat mense met inligting oor die voorval die Stop Misdaadnommer, 0860 010 111, skakel.